DOD พุ่ง 3% รับรายใหญ่เก็บบิ๊กล็อต ราคา 14 บาทสูงกว่ากระดาน 13%
DOD พุ่ง 3% รับรายใหญ่เก็บบิ๊กล็อต ราคา 14 บาทสูงกว่ากระดาน 13% ล่าสุด ณ เวลา 12.08 น. อยู่ที่ 12.80 บาท บวก 0.40 บาท หรือ 3.23% สูงสุดที่ 12.90 บาท ต่ำสุดที่ 12.40 บาท ด้วยมูลค่าซื้อขาย 53.59 ล้านบาท
5 ก.พ. 2562

ผู้สื่อข่าวรายงานว่า ราคาหุ้น บริษัท ดีโอดี ไบโอเทค จำกัด (มหาชน) หรือ DOD ล่าสุด ณ เวลา 12.08 น. อยู่ที่ 12.80 บาท บวก 0.40 บาท หรือ 3.23% สูงสุดที่ 12.90 บาท ต่ำสุดที่ 12.40 บาท ด้วยมูลค่าซื้อขาย 53.59 ล้านบาท

ทั้งนี้ราคาหุ้น DOD ปรับตัวขึ้นหลังวานนี้ (4 ก.พ.) มีรายงานการซื้อขายกระดานรายใหญ่ของหุ้น DOD จำนวน 4.3 ล้านหุ้น ราคาเฉลี่ย 14 บาท/หุ้น มูลค่ารวม 60.20 ล้านบาท โดยราคาซื้อขายบิ๊กล็อตดังกล่าวสูงกว่าราคาปิดตลาดวานนี้ซึ่งอยู่ที่ระดับ 12.40 บาท อยู่ 12.90%
ขณะที่ก่อนหน้านี้ นางสาวศุภมาส อิศรภักดี ประธานเจ้าหน้าที่บริหาร DOD เปิดเผยว่า ปัจจุบันสัดส่วนการถือหุ้นของกลุ่มผู้ถือหุ้นรายใหญ่ ยังไม่มีการเปลี่ยนแปลงไปจากสัดส่วนเดิม ตั้งแต่หลังเข้าจดทะเบียนในตลาดหลักทรัพย์เอ็ม เอ ไอ เมื่อเดือน มิ.ย.61  เนื่องจากมีความเชื่อมั่นในศักยภาพทางธุรกิจ และเห็นถึงโอกาสการเติบโตอย่างยั่งยืน หลังจากที่บริษัทฯได้มีการต่อยอดด้านการลงทุนทางธุรกิจในช่วงที่ผ่านมา
ทั้งนี้ ผู้ถือหุ้นใหญ่ของ DOD เข้ามาทยอยเก็บหุ้นในนามส่วนตัว รวมทั้งสิ้น จำนวน 447,300 หุ้น ราคาเฉลี่ยหุ้นละ 11.94 บาท คิดเป็นมูลค่า 5.34 ล้านบาท หลังจากราคาหุ้นปรับลดลงตามภาพรวมตลาดหลักทรัพย์ในช่วงที่ผ่านมา  เป็นผลมาจากปัจจัยในต่างประเทศ ที่เข้ามาเป็นตัวแปรหลัก ฉุดดัชนีโดยรวมปรับตัวลดลงทั้งกระดาน
นอกจากเชื่อมั่นในศักยภาพการเติบโตทางธุรกิจแล้ว ยังเป็นการสร้างความมั่นใจให้กับผู้ถือหุ้น และ นักลงทุน ได้เห็นถึงความแข็งแกร่งทางธุรกิจของ DOD โดยในปี 2562 คาดว่า บริษัทฯจะมีแนวโน้มการขยายการเติบโตได้อย่างต่อเนื่อง หลังจากที่บริษัทฯเข้าเทคโอเวอร์กิจการ บริษัท พีซีซีเอ แล็บบอราเทอรี่ จำกัด (PCCA) ซึ่งเป็นผู้ผลิตเครื่องสำอาง และสกินแคร์ ในช่วงที่ผ่านมา
พร้อมทั้ง มั่นใจว่าธุรกิจดังกล่าวสามารถเข้ามาต่อยอดโอกาส และเพิ่มช่องทางธุรกิจ ในการขยายพอร์ตการผลิตสินค้า กลุ่มความงามและสุขภาพ เพราะนอกจากธุรกิจทั้ง 2 จะสามารถเชื่อมโยงธุรกิจเข้าด้วยแล้ว ยังเป็นการเสริมศักยภาพ ความแข็งแกร่ง และเพิ่มขีดความสามารถในการแข่งขัน เพื่อต่อยอดและขยายไลน์ธุรกิจของบริษัทฯในอนาคตได้อย่างมีนัยสำคัญ ที่สำคัญยังผลักดันให้ DOD ก้าวขึ้นสู่การเป็นผู้นำในธุรกิจเพื่อความงามและสุขภาพ แบบครบวงจร
ด้าน บล.กสิกรไทย ระบุในบทวิเคราะห์ ซื้อเก็งกำไร DOD และรับเพิ่มหากย่อมาแถว 12.1 โดยมีแนวรอขายทำกำไรอยู่แถว 13 และ 13.5 ในขณะที่ ใช้การถดถอยหลุด 11.8 เป็น stop loss
โดย ราคาถอยมาตั้งหลักแถว 11.7 ก่อนดีดตัวเหนือเส้นเฉลี่ย 5 วัน และผ่านเส้นกดขึ้นมา ด้วย Vol. เพิ่มขึ้น ด้าน MACD ประคองตัวในแดนลบ และเริ่มวกตัดขึ้นเหนือ Signal line สะท้อนโอกาสที่ราคาจะผ่านจุดสูงระยะสั้น 12.7 สร้างสัญญาณบวก เพื่อแกว่งตัวขึ้นต่อ